望鳴臯山白雲寄洛陽盧主簿
作者：李頎
朝代：唐

paragraphs: 飲馬伊水中，白雲鳴臯上。
氛氳山絕頂，行子時一望。
照日龍虎姿，攢空冰雪狀。
嵡嵸殊未已，崚嶒忽相向。
皎皎橫綠林，霏霏澹青嶂。
遠映村更失，孤高鶴來傍。
勝氣欣有逢，仙遊且難訪。
故人吏京劇，每事多閑放。
室畫峨眉峯，心格洞庭浪。
惜哉清興裏，不見予所尚。